ปลุก‘จีสตีล’ลือหึ่งขอSPวันนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ข่าวต่างชาติฮุบ-แปลงหนี้หุ้นกู้ ‘สหวิริยา’อวดกำไรโต34% 
โพสต์ทูเดย์ — หุ้นเหล็กตีร้อนๆ มายกแผง “จี สตีล” พุ่งปรี๊ด ลือขอ SP 30 ก.ค. ข่าวไม่ชัดเจนทั้งต่างชาติเทกโอเวอร์แปลงหนี้หุ้นกู้เป็นหุ้น
ราคาหุ้นบริษัท จี สตีล (GSTEEL) ปรับตัวเพิ่มขึ้นแรง โดยมีแรงซื้อเข้ามาหนาแน่นในช่วงบ่าย ดันราคาขึ้นทำปิดสูงสุดของวัน 0.49 บาท เพิ่มขึ้น 0.06 บาท หรือ 13.95% มูลค่าซื้อขาย 284.01 ล้านบาท
แหล่งข่าวจากโบรกเกอร์ เปิดเผยว่า มีข่าวแพร่สะพัดว่าวันที่ 30 ก.ค. บริษัทจะขอพักซื้อขายหุ้น (SP) นอกจากนี้ยังมีกระแสข่าวการเข้าครอบงำกิจการ (เทกโอเวอร์) ของนักลงทุนต่างชาติ รวมทั้งการแปลงหนี้หุ้นกู้ที่จะครบกำหนดในเดือน ต.ค.นี้ เป็นหุ้นสามัญ
“ข่าวลือที่ออกมามีหลายกระแส ทั้งการลดต้นทุนจำนวนมาก ผลประกอบการที่ดีขึ้น รวมถึงการแปลงหนี้หุ้นกู้ต่างประเทศเป็นทุน และข่าวเทกโอเวอร์ โดยข่าวที่ปล่อยออกมาจากนักลงทุนรายใหญ่ ขณะที่ข่าวไม่มีความชัดเจนนี้ นักลงทุนต้องระมัดระวังการลงทุน” แหล่งข่าวเปิดเผย
อย่างไรก็ตาม จากการสอบถามไปยังนายสมศักดิ์ ลีสวัสดิ์ตระกูล รองประธานกรรมการ GSTEEL ไม่สามารถติดต่อได้ 
ด้านบริษัท สหวิริยาสตีลอินดัสตรี (SSI) รายงานไตรมาส 2 ปีนี้ มีกำไรสุทธิ 917.7 ล้านบาท กำไรต่อหุ้น 0.07 เพิ่มขึ้น 233.8 ล้านบาท หรือ 34% เทียบช่วงเดียวกันปีก่อนซึ่งมีกำไร 683.8 ล้านบาท 
ขณะที่งวด 6 เดือนพลิกเป็นกำไร กำไรสุทธิ 2,373 ล้านบาท พลิกจากเทียบช่วงเดียวกันขาดทุน 1,191 ล้านบาท 
นายวิน วิริยประไพกิจ กรรมการผู้จัดการ SSI กล่าวว่า ผลดำเนินงานบริษัทเพิ่มขึ้นทั้งรายได้จากการขายและกำไรสุทธิ โดยมีรายได้จากการขายเหล็กแผ่นรีดร้อนชนิดม้วน 11,646.5 ล้านบาท เพิ่มขึ้น 51% 
แบ่งเป็นรายได้จากการจำหน่ายในประเทศจำนวน 11,164.5 ล้านบาท เพิ่มขึ้น 60% จาก 6,964.7 ล้านบาท ช่วงปีก่อน และรายได้จากการส่งออกจำนวน 481.9 ล้านบาท ลดลง 37% จาก 761.3 ล้านบาท 
นอกจากนี้ บริษัทได้ตั้งสำรองค่าเผื่อการลดมูลค่าของสินค้าคงเหลือสุทธิ 544 ล้านบาท ตามหลักธรรมาภิบาลที่ดี เนื่องจากราคาเหล็กที่ลดลงตามราคาตลาดเหล็กโลก 
นายวิน กล่าวว่า บริษัทขายเหล็กในประเทศมีสัดส่วน 97% ของยอดขายเหล็ก และต่างประเทศ 3% แบ่งเป็นผลิตภัณฑ์นวัตกรรมที่มีมูลค่าเพิ่มกับลูกค้า 43% 
“กำไรที่เพิ่มขึ้นมาจากหลายปัจจัย ทั้งยอดขายที่สูงขึ้น จากความต้องการใช้เหล็กแผ่นรีดร้อนในอุตสาหกรรมยานยนต์ และอุตสาหกรรมพลังงานที่ขยายตัวต่อเนื่องและมั่นคง รวมทั้งบริษัทรักษาค่าการรีด (Rolling Spread) ให้อยู่ในระดับสูง โดยเน้นการขายผลิตภัณฑ์ที่มีมูลค่าเพิ่มกับลูกค้า ทำให้กำไรขั้นต้นได้ตามเป้าหมาย ขณะเดียวกันวิกฤตหนี้ในกลุ่มยุโรปและการคุมฟองสบู่อสังหาริมทรัพย์ของจีน ทำให้ราคาเหล็กปรับตัวลง บริษัทจึงต้องตั้งสำรองขาดทุนสินค้าคงเหลือตามราคาตลาด” นายวิน กล่าว